Diari Oficial de la Generalitat Valenciana


Sumari del DOGV 2745, del 10-05-1996 (1996/838174)

RESOLUCIÓ de 9 d'abril de 1996, de la Conselleria d'Indústria i Comerç sobre concessió administrativa a Repsol Butano, SA, per a la prestació del servei públic de subministrament de gas propà comercial en el terme municipal de Fontanars dels Alforins (València).
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2745

Data del DOGV
:   10-05-1996

Secció del DOGV
:   ALTRES DISPOSICIONS

Número del document
:   1996/838174


Data del document
:   09-04-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 9 d'abril de 1996, de la Conselleria d'Indústria i Comerç sobre concessió administrativa a Repsol Butano, SA, per a la prestació del servei públic de subministrament de gas propà comercial en el terme municipal de Fontanars dels Alforins (València).   
Vist l'expedient incoat pel Servei Territorial d'Indústria i Energia de València a instàncies de Repsol Butano, SA, en el qual sol·licita la concessió administrativa per a la prestació del servei públic de subministrament de gas propà comercial en el terme municipal de Fontanars dels Alforins (València).  
Atés el que preveuen el capítol III de la Llei 10/1987, de 15 de maig, de Disposicions Bàsiques per a un desenvolupament coordinat d'actuacions en matèria de combustibles gasosos, i el capítol II del Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles.  
Atés que s'ha notificat a l'Ajuntament de Fontanars dels Alforins que exercitara, en el termini de vint dies, la facultat prevista en el paràgraf tercer de l'article primer de la Llei 10/1987, sense que s'haja produït aquesta circumstància.  
Atés que durant el termini d'informació pública a què es va sotmetre el projecte de concessió no s'hi han presentat al·legacions.  
Atés l'informe favorable, de data 9 de gener de 1996, emés pel Servei Territorial d'Indústria i Energia de València.  
Complits els tràmits reglamentaris en l'expedient instruït a aquest efecte, aquesta Conselleria d'Indústria i Comerç, a proposta de la Direcció General d'Indústria i Energia, ha resolt:  
Atorgar a Repsol Butano, SA la concessió administrativa per a la prestació del servei públic de subministrament de gas propà comercial en el terme municipal de Fontanars dels Alforins (València), amb les següents característiques:  
- El gas que s'utilitzarà és l'anomenat propà comercial, i les seues característiques s'ajustaran en tot moment al que disposa l'Ordre d'11 de desembre de 1984, del Ministeri d'Indústria i Energia.  
- La instal·lació per a dotar Fontanars dels Alforins del servei de gas canalitzat constarà de:  
Una estació d'emmagatzematge de glp (dos dipòsits aeris de 49.500 litres), dotada dels corresponents equips de descàrrega, regulació i protecció contra incendis.  
Una xarxa de distribució composta per una xarxa bàsica amb els corresponents ramals secundaris.  
Mitjançant les esmentades instal·lacions es distribuirà gas propà a uns 500 habitatges i locals comercials o de qualsevol altre tipus.  
El pressupost de les instal·lacions de distribució ascendeix a la quantitat de 00.314.351 pessetes.  
Aquesta concessió s'ajustarà a les següents condicions:  
Primera  
Repsol Butano, SA constituirà, en el termini d'un mes, una fiança per valor de 322.000 pessetes, import del dos per cent del pressupost que figura en l'expedient, per a garantir-ne el compliment de les obligacions, d'acord amb l'article 13 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre. L'esmentada fiança es constituirà en la Tresoreria del Servei Territorial de València de la Conselleria d'Economia i Hisenda, en metàl·lic, taló conformat, valors de l'Estat o de la Generalitat Valenciana, o mitjançant aval bancari, d'acord amb el que disposa l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 d'agost de 1984.  
La fiança es tornarà a Repsol Butano, SA, una vegada que autoritzades les instal·lacions i construïdes en els terminis que s'establisquen en l'autorització per al muntatge d'aquestes, el Servei Territorial d'Indústria i Energia de València formalitze l'acta de posada en marxa de les instal·lacions.  
Segona  
D'acord amb els articles 9 i 21 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, dins del termini d'un any, comptat a partir de la data de publicació d'aquesta Resolució en el Diari Oficial de la Generalitat Valenciana. Repsol Butano, SA haurà de sol·licitar del Servei Territorial d'Indústria i Energia de València autorització per al muntatge de les instal·lacions presentant un projecte detallat d'aquestes.  
Repsol Butano, SA haurà d'iniciar el subministrament de gas en el termini d'un mes, comptat a partir de la data en què el Servei Territorial d'Indústria i Energia de València formalitze l'acta de posada en marxa de les instal·lacions.  
Tercera  
Les instal·lacions s'han de preveure perquè responguen als avenços tecnològics en el camp del gas i aconseguir proveïments més flexibles i segurs. Amb aquesta finalitat els sistemes de distribució del gas hauran de ser objecte d'una progressiva modernització i perfeccionament, adaptant-se a les directrius que marquen la Conselleria d'Indústria i Comerç i el Ministeri d'Indústria i Energia.  
Les instal·lacions de distribució hauran de complir el que estableix el Reglament de Xarxes i Connexions de Combustibles Gasosos vigent.  
El canvi de les característiques de gas subministrat, o la substitució per un altre d'intercanviable requerirà l'autorització de la Direcció General d'Indústria i Energia d'acord amb l'article 8, apartat c), del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.  
Quarta  
El subministrament de gas haurà de fer-se complint estrictament el capítol V del Reglament General esmentat i en especial l'article 34, pel qual Repsol Butano, SA està obligada a efectuar el subministrament i realitzar les ampliacions necessàries per a atendre qualsevol peticionari que sol·licite el servei, en els termes de la concessió. En el cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia de València comprovarà si té fonament tècnic aquesta negativa i, en cas contrari, farà obligatori el subministrament i, si s'escau, podrà imposar o proposar la corresponent sanció.  
Cinquena  
El concessionari haurà de mantenir un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general, d'atenció a l'usuari, i serà responsable de la conservació i el bon funcionament d'aquestes, d'acord amb el que disposa l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, i les obligacions i responsabilitats del qual s'imposen, tant al concessionari com a la resta de les persones físiques o entitats relacionades amb la instal·lació o el subministrament d'aquestes.  
Prèviament a l'extensió de l'acta de posada en marxa de les instal·lacions, el Servei Territorial d'Indústria i Energia de València exigirà la presentació de la documentació acreditativa que Repsol Butano, SA, disposa d'un servei adequat a l'efecte del compliment d'aquesta condició i ho comprovarà en visita d'inspecció.  
Sisena   
La determinació de les tarifes d'aplicació del subministrament de gas es regirà per les disposicions vigents en el seu moment sobre la matèria. El concessionari resta subjecte a totes les prescripcions que establisca el Reglament General esmentat, així com al model de pòlissa annexa a aquest i a totes les disposicions que hagen dictat o que dicten la Conselleria d'Indústria i Comerç i el Ministeri d'Indústria i Energia sobre subministrament de gasos combustibles i de les seues instal·lacions.  
Setena  
Aquesta concessió s'atorga per un termini de setanta-cinc (75) anys, comptats a partir de la publicació d'aquesta resolució en el Diari Oficial de la Generalitat Valenciana, durant el qual, Repsol Butano, SA podrà efectuar la distribució de gas per mitjà de les instal·lacions a què s'hi ha fet referència i la xarxa bàsica de les quals es defineix en el projecte presentat. Les esmentades instal·lacions revertiran a la Generalitat Valenciana en acabar el termini esmentat.  
Vuitena  
El Servei Territorial d'Indústria i Energia de València tindrà cura del compliment de les condicions estipulades en aquesta Resolució.  
Una vegada autoritzades i construïdes les instal·lacions, el Servei Territorial d'Indústria i Energia de València haurà d'inspeccionar la totalitat de les obres i muntatges efectuats. Prèviament a l'alçament de l'acta de posada en marxa, el Servei Territorial d'Indústria i Energia de València, haurà de demanar un certificat final d'obra, firmat pel tècnic competent i visat pel col·legi oficial corresponent, en què conste que la construcció i muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que hagen sigut aprovades per l'esmentat Servei Territorial, així com les altres normes tècniques vigents que hi siguen d'aplicació.  
Els reconeixements, assajos i proves de caràcter general o parcial que d'acord amb les disposicions en vigor hagen de realitzar-se en les instal·lacions compreses en la zona de concessió, les haurà de comunicar el concessionari al Servei Territorial d'Indústria i Energia de València amb temps, a fi que les inspeccions corresponents puguen efectuar-se abans de procedir a l'ompliment de les rases per a l'estesa de canalitzacions, o anteriorment a la realització de les operacions que posteriorment puguen dificultar-les en qualsevol instal·lació objecte d'aquesta concessió.  
Novena  
Seran causa d'extinció d'aquesta concessió, a més de les indicades en l'article 17 del Reglament General del Servei Públic de Gasos Combustibles, les següents:  
a) L'incompliment de l'article 13 del vigent Reglament General del Servei Públic de Gasos Combustibles.  
b) La introducció de qualsevol variació o ampliació no autoritzada per la Conselleria d'Indústria i Comerç en l'execució del projecte de les instal·lacions bàsiques, salvant les modificacions precises perquè es complisquen les disposicions vigents.  
c) Si no dugueren a cap les instal·lacions d'acord amb les condicions imposades en aquesta resolució i en l'autorització per al muntatge d'aquestes.  
No obstant això, si per evolució de la tècnica de distribució de gas, o per unes altres causes, no fóra adequat el manteniment d'alguna o d'algunes de les instal·lacions objecte d'aquesta resolució, Repsol Butano, SA podrà sol·licitar de la Conselleria d'Indústria i Comerç:  
Un. Autorització per a la modificació o substitució de les instal·lacions, sense alterar la resta de condicions de la concessió i amb el mateix termini de reversió que les instal·lacions substituïdes, o bé  
Dos. L'atorgament de la corresponent concessió per a les noves instal·lacions, si per la importància de les inversions que aquestes impliquen no poguera obtenir una compensació econòmica adequada durant el termini que quedara per a la caducitat de la concessió abans esmentada, tot tenint en compte sempre els drets que la Generalitat Valenciana puga tenir sobre els elements canviats.  
Deu  
La concessió s'atorga sense perjudicis de tercers i salvant els drets particulars.  
Aquesta concessió s'atorga independentment de les autoritzacions, llicències o permisos de competència municipal, provincial o d'altres que siguen necessaris per a la realització de les obres per a les instal·lacions de gas.  
Onze  
Les instal·lacions que s'han d'establir compliran les disposicions i normes tècniques que, en general, hi siguen d'aplicació i, en particular, les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a l'aplicació o complementàries, Reglaments Electrotècnics i qualsevol altra disposició que es dicte sobre el servei públic de subministrament de gasos combustibles.  
Contra aquesta resolució que posa fi a la via administrativa, es podrà interposar recurs contenció administratiu davant la Sala Contenciosa Administrativa del Tribunal Superior de Justícia de la Comunitat Autònoma Valenciana, en el termini de dos mesos comptats des de l'endemà al de la notificació d'aquesta, de conformitat amb el que disposa en l'article 58.3 de la Llei Reguladora de la Jurisdicció, de 27 de desembre de 1956.  
València, 9 d'abril de 1996.- El conseller d'Indústria i Comerç: Diego Such Pérez.